דם חם (ספר, 2020)

דם חם (באנגלית: Troubled Blood) הוא הרומן החמישי בסדרת "קורמורן סטרייק", שנכתב על ידי הסופרת ג'יי קיי רולינג, תחת שם העט רוברט גלבריית'. הרומן יצא לאור לראשונה ב-15 בספטמבר 2020. בישראל, הרומן הוצא לאור בינואר 2022, בתרגומו של אמיר צוקרמן.

עלילת הספר
הספר נפתח באוגוסט 2013 ומסתיים ביום הולדתה ה-30 של רובין ב-9 באוקטובר 2014. בעת ביקור אצל דודתו החולה במחלה סופנית, ג'ואן בקורנוול, פונה לסטרייק אישה בשם אנה פיפס שמעוניינת לשכור את שירותיו על מנת לחקור את נסיבות היעלמותה של אמה, מרגוט במבורו, רופאת משפחה, כמעט 40 שנה קודם לכן, ב-11 באוקטובר 1974. כתוצאה מהצלחותיהם הקודמות, סטרייק ורובין (שמשמשת כשותפתו העסקית) מעסיקים שלושה חוקרים ומזכירה קבועה. במקביל, שניהם מתמודדים עם בעיות אישיות: סטרייק נאלץ להתמודד עם מחלתה הסופנית של דודתו, איומי התאבדות מצד ארוסתו לשעבר, שרלוט, וניסיונותיו של אחיו למחצה לגרום לו להשתתף במסיבה לכבוד אביהם הביולוגי, כוכב הרוק ג'וני רוקבי; ואילו רובין נאלצת להתמודד עם נישואיה המתפרקים למתיו, הפרעת הדחק הפוסט-טראומטית שלה והולדת בתם  הראשונה של אחיה ואשתו, שהיא גם הנכדה הראשונה בבית אלקוט.

החשוד העיקרי של המשטרה בהיעלמותה של מרגוט הוא רוצח סדרתי שנתפס, הורשע ונכלא בשם דניס קריד. אנה ובת זוגה נותנות למשרד שנה לנסות לאתר מידע על ההיעלמות. מכיוון שלמשרד הקטן יש עוד שלושה מקרים אחרים, לוקח לסטרייק ורובין מספר חודשים לאתר את העדים והחוקרים שעודם בחיים (או את ילדיהם). במהלך השנה החולפת, דודתו של סטרייק מתה מסרטן, מתיו מעניק לרובין גט מכיוון שהכניס את פילגשו להריון, ושרלוט מנסה להתאבד ומתקשרת להיפרד מסטרייק. תגובתו המהירה של סטרייק מביאה להצלתה. לוח זמני העבודות העמוס של סטרייק ורובין, בשילוב עם חוסר תקשורת על כל הנושאים, תורמים לאי הבנות אישיות רבות במשרד, כולל ויכוחים בין השניים ופיטורין של אחד מהחוקרים בשל התנהגות בלתי נאותה כלפי רובין.

באוגוסט 2014, אף על פי שהמשרד עדיין ממשיך למצוא רמזים ולבסוף מצליח לקבוע פגישה לריאיון עם קריד באמצע ספטמבר, הלקוחה ובת זוגה מחליטות לסיים את החוזה החל מסוף אוגוסט, אך סטרייק ורובין מצדם ממשיכים לחקור. כתוצאה מכך, ככל שהם מקבלים מידע נוסף, סטרייק ורובין מרוויחים כפול על ידי שימוש במידע מהריאיון עם קריד על מנת למצוא את גופתו של אחד מקרבנותיו של קריד, והן על ידי שימוש במידע מחקירת המשטרה המקורית ומהחקירה שלהם על מנת לאתר את גופתה של מרגוט ולזהות את הרוצח שלה: אחות שעבדה יחד עם מרגוט במרפאה השכונתית והייתה בעצמה מרעילה סדרתית. הפרסום הרב שנוצר בעקבות פתירת שני המקרים מכריחים גם את סטרייק וגם את רובין להסוות את עצמם בפומבי, אך גם הופך את יחסיהם לאישיים יותר, בין השאר מכיוון שסטרייק אומר לרובין לאחר שבלי משים ניגח אותה בפנים, במאמץ להתנצל, כי היא "החברה הטובה ביותר" שלו.

הדמויות

הדמויות הראשיות
 קורמורן סטרייק – חייל בדימוס ששוחרר בכבוד לאחר שאיבד מחצית מרגלו במהלך פיגוע. מאז הוא הפך לבלש פרטי. סטרייק הוא ידוען מינורי, בין השאר בזכות אביו, כוכב הרוק ג'וני רוקבי, ופתירת מעשי הרצח ברומנים הקודמים.
 רובין אלקוט – שותפתו העסקית של סטרייק, שסיימה קורס חקירה פלילית, תחת מימונו המלא של סטרייק. כמי שעברה אונס וניסיון רצח, רובין רגישה במיוחד לפשעים על רקע מיני.
 מרגוט במבורו – רופאת משפחה במרפאת סנט ג'ון, שנעלמה בשנת 1974. היעלמותה עומדת בלב החקירה.
 אנה פיפס – בתם הבוגרת של מרגוט במבורו ורוי פיפס.

החשודים
 דניס קריד – רוצח סדרתי החשוד ברציחתה של מרגוט, וכעת נמצא בכלא.
 לוקה ריצ'י – גנגסטר לונדוני בעל כוונות נפשעות.
 ניקו "מוקי" ריצ'י – אביו של לוקה, גם הוא גנגסטר, הנמצא בבית אבות.
 רוי פיפס – בעלה של מרגוט בשנת 1974, והמטולוג שנישא בשנית לאומנת של בתם המשותפת לאחר היעלמותה.
 פול סצ'וול – צלם ואמן שהיה בן זוגה לשעבר של מרגוט.
 סטיב דאותווייט – אחד המטופלים של מרגוט. שכן של ג'ניס.

צוות המרפאה
 ג'וזף ברנר – רופא מבוגר, שהיה שותף של מרגוט במרפאת סנט ג'ון.
 דינש גופטה – רופא הודי שעבד במרפאה עם מרגוט.
 ג'ניס ביטי – האחות המחוזית במרפאת סנט ג'ון.
 איירין בול – פקידת קבלה במרפאה של מרגוט לרפואת משפחה.

 גלוריה קונטי – פקידת קבלה צעירה ממוצא איטלקי, במרפאת סנט ג'ון.
 דורותי אוקדן – מזכירת המרפאה.
 וילמה בייליס – המנקה במרפאת סנט ג'ון.

דמויות נוספות
 מתיו קנליף – בעלה (ובהמשך גרושה) של רובין.
 שרלוט קמפבל רוס – בת זוגו לשעבר של סטרייק, הנשואה כיום ואם לפעוטות תאומים.
 לוסי סטרייק – אחותו למחצה של קורמורן סטרייק.
 טד ננקארו – דודם של קורמורן ולוסי.
 ג'ואן ננקארו – דודתם של קורמורן ולוסי.
 דייב פולוורת' – חבר ילדות של סטרייק המתגורר ליד טד וג'ואן בקורנוול.
סינתיה פיפס – האומנת לשעבר של אנה, שכעת נשואה לרוי ומשמשת כאמה החורגת של אנה. דיסלקטית. 
אונה קנדי – חברתה הוותיקה של מרגוט במבורו. הייתה אמורה לפגוש אותה כשנעלמה.
 ביל טלבוט – המפקח המשטרתי המנוח שהוביל את חקירת מותה של מרגוט לפני שהתמוטט נפשית.
 ניק הרברט – חבר ותיק ובן כיתתו לשעבר של סטרייק.
 אילזה הרברט – חברה ותיקה ובת כיתתו לשעבר של סטרייק, הנשואה כעת לניק.
 מקס פריסטווד – שחקן הומוסקסואל ושותפה לדירה הנוכחי של רובין.

רקע
כשהיא התראיינה לאחר צאת הרומן, רולינג תיארה את נושאיו העיקריים של הרומן כ"שינוי, אובדן והיעדרות" ואמרה שהרומן בוחן את "פניה המשתנות של הפמיניזם". רולינג אף הצהירה כי דמותו של דניס קריד התבססה באופן רופף על דמויתיהם של הרוצחים ג'רי ברודוס וראסל ויליאמס.

ביקורות
בביקורת של ה"דיילי טלגרף", המבקר ג'ייק קרירידג' ציין לחיוב את פיתוח הדמויות והקריאה הקלילה של הרומן, תוך שהוא מצא אותה ארוכה, מיותרת ופחות מרגשת מספרי הסדרה הקודמים. קלייר קלארק, מ"הגרדיאן", העניקה לרומן ביקורת חיובית והצביעה על עלילתו המלאה ב"מתח רגשי רועם" ו"כיף אימתני ", אך ביקרה את אורכו של הרומן. טום נולאן, מ"וול סטריט ג'ורנל", החשיב את הרומן כ"בידור אדיר מהעמוד הראשון ועד האחרון". קלי לולר, מ-"USA Today", כינתה את הרומן "קריאה מאומצת" ו"פשוט לא טובה ", בהשוואה לספרים הקודמים בסדרה.

האשמות בטרנספוביה
בכמה כלי תקשורת, רווחה הדעה כי שילובו של רוצח המתלבש כאישה על מנת להרוג נשים במהלך העלילה, יתקבל בצורה שלילית על ידי חלק מהציבור על רקע תגובותיה של הסופרת בעבר על נושא הטרנסג'נדרים; שנתפסו כטרנספוביים. לורה בראדלי, מ"דיילי ביסט", טענה כי הרומן מלא "בטענות אנטי-טרנסיות מזיקות", בעוד שקרידג' ציין כי "נראה כי המסר של הרומן הוא: לעולם אל תסמוך על גבר בשמלה".

ניק כהן, שכתב ב"הספקטייטור", טען כי האשמת הרומן בטרנספוביה הוא מעשה חסר בסיס ומכפיש, וציין כי דמותו של הרוצח הסדרתי, דניס קריד, נחקר יחד עם תריסר חשודים אחרים. כהן גם הצהיר כי הספר אינו עוסק בנושא מקומות המיועדים לנשים בלבד ובגישה לטיפולים לשינוי מין. אליסון פלוד, מ"הגרדיאן", הביעה דעות דומות וטענה כי אנשים שלא קראו את הספר מרשים לעצמם להניח הנחות שגויות על סמך ביקורת אחת.

דובר של Mermaids, עמותה בריטית למען נוער טרנסג'נדרי אשר ביקרה את רולינג בעבר, אמר כי "אנו מאוכזבים לשמוע שהסופרת מפיצה את אותה הצגה פוגענית וארוכת שנים של נשים טרנסיות כאיום", והתייחס גם לספרה תולעת משי, בו מופיעה רוצחת טרנסג'נדרית המתוארת כגברית.

רולינג לא התייחסה לביקורות השונות.

קישורים חיצוניים

הערות שוליים

ספרי 2020
רומנים המתרחשים בלונדון
ספרי ג'יי קיי רולינג
קרוס-דרסינג בתרבות
מחלוקות הקשורות לאינטרנט
מחלוקות הקשורות ללהט"ב